ພິທີປະກາດການຈັດຕັ້ງ ມອບຮັບໜ້າທີ່ລະຫວ່າງ ຫົວໜ້າບໍລິສັດ ລັດວິສາຫະກິດ ໄປສະນີລາວ ສາຂາ ແຂວງອຸດົມໄຊ ຜູ້ເກົ່າ ແລະ ຜູ້ໃຫມ່ ໄດ້ຈັດຂຶ້ນໃນວັນທີ 20 ທັນວາ 2017 ນີ້ ຢູ່ທີ່ພະແນກ ໄປສະນີ, ໂທລະຄົມມະນາຄົມ ແລະ ການສື່ສານ ແຂວງອຸດົມໄຊ ໂດຍການເຂົ້າຮ່ວມເປັນກຽດຂອງທ່ານ ຫຸມພັນ ບຸບຜາຄຳ ເລຂາຄະນະພັກຮາກຖານ ຫົວໜ້າພະແນກ ໄປສະນີ, ໂທລະຄົມມະນາຄົມ ແລະ ການສື່ສານແຂວງ, ທ່ານ ບຸນຍົກ ບຸດສາວົງ ຮອງຫົວໜ້າຄະນະຄຸ້ມຄອງບໍລິຫານຊົ່ວຄາວ ບໍລິສັດລັດວິສາຫະກິດໄປສະນີລາວ. ມີຜູ້ຕາງໜ້າຈາກຫ້ອງວ່າການປົກຄອງແຂວງ, ຄະນະຈັດຕັ້ງແຂວງ, ພະແນກການເງິນ ບໍລິສັດຜູ້ໃຫ້ບໍລິການດ້ານໂທລະຄົມ, ລັດວິສາຫະກິດ, ບັນດາທະນາຄານ ພາຍໃນແຂວງ ພ້ອມດ້ວຍພະນັກງານລັດຖະກອນພາຍໃນພະແນກ ໄປສະນີ, ໂທລະຄົມມະນາຄົມ ແລະ ການສື່ສານ ແຂວງອຸດົມໄຊ ເຂົ້າຮ່ວມ.
ພິທີ ໄດ້ຜ່ານຂໍ້ຕົກລົງວ່າດ້ວຍການຍົກຍ້າຍພະນັກງານກັບຄືນພະແນກ ໄປສະນີ, ໂທລະຄົມມະນາຄົມ ແລະ ການສື່ສານ ແຂວງອຸດົມໄຊ ຈຳນວນ 2 ທ່ານ ຄື: ທ່ານ ສົມບູນ ມະນີ ຫົວໜ້າຄະນະຮັບຜິດຊອບ ຄຸ້ມຄອງບໍລິຫານຊົ່ວຄາວ ບໍລິສັດ ລັດວິສາຫະກິດ ໄປສະນີລາວ ສາຂາແຂວງອຸດົມໄຊ ແລະ ທ່ານ ພວງແກ້ວ ບຸບຜາພອນ ຮອງຫົວໜ້າຄະນະຮັບຜິດຊອບ ຄຸ້ມຄອງບໍລິຫານຊົ່ວຄາວ ບໍລິສັດ ລັດວິສາຫະກິດ ໄປສະນີລາວ ສາຂາແຂວງອຸດົມໄຊ ກັບຄືນພະແນກ ປທສ ແຂວງ ແລະ ຂໍ້ຕົກລົງ ຂອງລັດວິສາຫະກິດໄປສະນີລາວວ່າດ້ວຍການແຕ່ງຕັ້ງ ຜູ້ຮັກສາການຫົວໜ້າສາຂາ ແລະ ຮອງຫົວໜ້າບໍລິສັດ ລັດວິສາຫະກິດ ໄປສະນີລາວ ສາຂາແຂວງອຸດົມໄຊຜູ້ໃໝ່ 2 ທ່ານຄື: ຍົກຍ້າຍທ່ານ ວິກອນ ສົນທິດາ ຮອງຫົວໜ້າບໍລິສັດ ລັດວິສາຫະກິດ ໄປສະນີລາວ ສາຂາແຂວງໄຊຍະບູລີມາເປັນຜູ້ຮັກສາການຫົວໜ້າບໍລິສັດ ລັດວິສາຫະກິດ ໄປສະນີລາວ ສາຂາແຂວງອຸດົມໄຊ, ແຕ່ງຕັ້ງທ່ານ ສີຈັນ ຊົງກາສົວ ຮອງຫົວໜ້າຄະນະຮັບຜິດຊອບ ຄຸ້ມຄອງບໍລິຫານຊົ່ວຄາວ ບໍລິສັດ ລັດວິສາຫະກິດ ໄປສະນີລາວ ສາຂາແຂວງອຸດົມໄຊ ເປັນຮອງຫົວໜ້າບໍລິສັດ ລັດວິສາຫະກິດ ໄປສະນີລາວ ສາຂາແຂວງອຸດົມໄຊ. ໂອກາດດັ່ງກ່າວ ຫົວໜ້າຫົວໜ້າຄະນະຮັບຜິດຊອບ ຄຸ້ມຄອງບໍລິຫານຊົ່ວຄາວ ບໍລິສັດ ລັດວິສາຫະກິດ ໄປສະນີລາວ ສາຂາແຂວງອຸດົມໄຊ ຜູ້ເກົ່າ ແລະ ຮັກສາການຫົວໜ້າບໍລິສັດ ລັດວິສາຫະກິດ ໄປສະນີລາວ ສາຂາແຂວງອຸດົມໄຊ ຜູ້ໃໝ່ ກໍໄດ້ລົງນາມບົດບັນທຶກຮ່ວມກັນຢ່າງເປັນທາງການ.
ຂ່າວໂດຍ
ນາງ ພອນສະຫວັນ ສ້ອຍວຽງວົງ